Žaloba podaná 1. septembra 2022 – Carmeuse Holding/Komisia
(vec T-554/22)
Jazyk konania: angličtina
Účastníci konania
Žalobkyňa: Carmeuse Holding SRL (Brașov, Rumunsko) (v zastúpení: S. Olaru, R. Ionescu a R. Savin, advokáti)
Žalovaná: Európska komisia
Návrhy
Žalobkyňa navrhuje, aby Všeobecný súd:
spojil túto žalobu o neplatnosť so žalobou podanou spoločnosťou Carmeuse proti rozhodnutiu Komisie 2022/C 160/09 zo 14. februára 2022, ktorá je predmetom veci T-385/22,
vyhlásil žalobu za prípustnú a dôvodnú,
zrušil rozhodnutie Komisie z 21. apríla 2022, ktorým sa centrálny správca protokolu transakcií Európskej únie poveruje vložením zmien národných alokačných tabuliek Bulharska, Česka, Dánska, Nemecka, Estónska, Írska, Grécka, Španielska, Francúzska, Talianska, Cypru, Lotyšska, Luxemburska, Maďarska, Holandska, Rakúska, Poľska, Portugalska, Rumunska, Slovenska, Fínska a Švédska do protokolu transakcií Európskej únie1, v rozsahu, v akom toto rozhodnutie stanovuje nesprávny počet bezodplatných kvót, ktoré majú byť pridelené zariadeniam žalobkyne Valea Mare Pravat, Fieni a Chiscadaga za roky 2021-2025 a znižuje:
počet 5444 bezodplatných kvót pre zariadenie Carmeuse Holding SRL – Valea Mare Pravat nachádzajúce sa vo Valea Mare Pravat, Rumunsko, ID 55 v registri Únie, za každý z rokov 2021 – 2025,
počet 4667 bezodplatných kvót pre zariadenie Carmeuse Holding SRL – Fieni nachádzajúce sa vo Fieni, Rumunsko, ID 56 v registri Únie, za každý z rokov 2021 – 2025,
počet 3473 bezodplatných kvót pre zariadenie Carmeuse Holding SRL – Chiscadaga nachádzajúce sa v Chiscadaga, Rumunsko, ID 57 v registri Únie, za každý z rokov 2021 – 2025,
uložil žalovanej povinnosť nahradiť trovy konania vynaložené v tomto konaní žalobkyňou,
prijal všetky opatrenia, ktoré si môže vyžadovať spravodlivé rozhodnutie vo veci.
Dôvody a hlavné tvrdenia
Na podporu svojej žaloby žalobkyňa uvádza tri žalobné dôvody.
Prvý žalobný dôvod je založený na tvrdení, že v napadnutom rozhodnutí bol nesprávne vypočítaný počet bezodplatných emisných kvót pridelených zariadeniam spoločnosti Carmeuse. Komisia sa totiž dopustila nesprávneho právneho posúdenia a zjavne nesprávneho posúdenia, pretože napadnuté rozhodnutie je založené na jej požiadavke adresovanej spoločnosti Carmeuse, aby použila metódu výpočtu, ktorá je v rozpore s regulačnými aktmi vypracovanými pre zariadenia spoločnosti Carmeuse.
Druhý žalobný dôvod vychádza z tvrdenia, že Komisia pri prijímaní napadnutého rozhodnutia porušila niekoľko základných zásad práva EÚ, a to najmä zásadu rovnosti, zásadu právnej istoty a legitímnej dôvery, a tiež právo Carmeuse na riadnu správu vecí verejných a právo na obranu.
Tretí žalobný dôvod je založený na tvrdení, že napadnuté rozhodnutie je nedostatočne odôvodnené, pokiaľ ide o počet bezodplatných emisných kvót pridelených zariadeniam spoločnosti Carmeuse, pretože podrobne neuvádza postup prijímania rozhodnutia ani dôvody, pre ktoré boli tvrdenia spoločnosti Carmeuse zamietnuté napriek tomu, že boli prednesené pri niekoľkých príležitostiach, pričom napadnuté rozhodnutie sa nezaoberá základnými dôvodmi, pre ktoré má vzorec uplatnený Komisiou prednosť pred záväznou legislatívou.
____________
1     Rozhodnutie Komisie z 21. apríla 2022, ktorým sa centrálny správca protokolu transakcií Európskej únie poveruje vložením zmien národných alokačných tabuliek Bulharska, Česka, Dánska, Nemecka, Estónska, Írska, Grécka, Španielska, Francúzska, Talianska, Cypru, Lotyšska, Luxemburska, Maďarska, Holandska, Rakúska, Poľska, Portugalska, Rumunska, Slovenska, Fínska a Švédska do protokolu transakcií Európskej únie 2022/C 236/04 - C/2022/2590 (Ú. v. EÚ C 236, 2022, s. 5).